Marton Sándor

**AMI NEM ÖL MEG**

egyfelvonásos

KONFERANSZIÉ

MARAD

MENNE

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Két félmeztelen férfi egy szobában, a földön ülve. Ikrek. Falhoz láncolva a derekuknál fogva, hosszú lánccal. Félhomály, pucérbeton falak, szürke, kilincstelen ajtó a jobb falon.*

*A bal oldali férfi („MARAD”) egy helyben ül, és próbál tudomást sem venni a jobb oldaliról („MENNE”), aki járkál, a láncát húzogatja, láthatóan unatkozik.*

*Megjelenik a KONFERANSZIÉ – fekete frakk, fehér ing, fényes, kopogós cipő, hátrazselézett haj, cérnabajusz, piros koronavírus a hajtókájába tűzve, sétapálca az egyik kezében, fekete bőrkötéses könyv a másikban – a színpad hátulján, és miközben határozott mozgással előrejön a közönséghez, odaadja a könyvet MARADnak, aki elkezdi olvasni, mintha mindig is nála lett volna.)*

KONFERANSZIÉ *(Lazán csettint, fejfényt kap, majd:)* Hölgyeim. Uraim. Gyerekek. Felkelni. Jó reggelt mindenkinek. Micsoda öröm, hogy megint én lehetek az első, aki jó reggelt kívánok, külön-külön, mindannyiuknak. Még mindig én vagyok az, a maguk műsorközlönye, koronaferansziéja, Egyetlen-Támasza-A-Nehéz-Időkben. A rend kedvéért elmondom – nem néztem magukat, ahogy alszanak, várva, hogy felébredjenek, *hosszabb ideig,* mint amennyit maguk fognak itt nézelődéssel eltölteni. Ez így korrekt. Most, hogy túl vagyunk a formaságokon, hadd közöljem, ismét egy csodálatos műsorszámmal készültünk mára, hogy eltereljük az Önök figyelmét minden arra érdemtelenről. Klasszikus kabaré abszurd felhangokkal, igazi Hacseking for Sajó, rikoltva fogják tíz körömmel kaparni a szemükből a csipát, mire végzünk, *or your money back*. Mielőtt elkezdjük, egy kis bemelegítés. A két szereplőnk MARAD és MENNE, értem ezalatt, ezek a neveik. Ez nem nagyon jó. Mit tudunk, ugye, tenni. Egy tengernagy bejön ide a minap, és azt mondja – kezdjük a napot beágyazással, és megváltoztatjuk a világot. Szép dolog. Én a kiágyazásban hiszek. Segítsenek nekem. Arra kérem Önöket, hogy kezdjék el szépen hangosan ismételgetni, „MARAD.” *(Int MARAD felé.)* „MARAD, MARAD, MARAD, MARAD.” Rajta. *(Mosolyogva:)* Most épp nem látja magukat senki.

*Vár. Ideális esetben a közönség ismétel, a Konferanszié pálcával adja az ütemet.*

KONFERANSZIÉ Az értelem makacs dolog. Addig ismételjék, amíg ki nem vész minden a szó mögül, és nem marad más, csak az a pár furcsa hang, egy mordulás abból a korból, amikor még barlangban lakott az ember, és odadobta a lassabbját a vadállatoknak. Valahogy el kellett evickélni idáig, no nem? És most, ha eleget ismételték, halljuk a másikat, mantrázzanak csak *(Int MENNE felé.)* - „MENNE, MENNE, MENNE, MENNE, MENNE. MENNE. MENNE.” Pirig-peregjen a rózsafüzér!

*(Vár. Mint fent.)*

KONFERANSZIÉ Remek. Remélhetőleg mostanra felszántottuk és behintettük sóval ezt a két nevet. Jöjjenek hát ők maguk, a szavak függönye mögül a lényegek! Én megyek! *(Meghajol, eltűnik.)*

*MARAD ülve olvas, MENNE nézi, majd a láncát próbálgatja.*

*Sötét, majd újra fény.*

*MARAD egyszerű tornagyakorlatokat végez, MENNE próbál eljutni az ajtóig, megfeszül a teste, de a lánc nem elég hosszú, összeesik.*

*Sötét, majd újra fény.*

*MARAD ülve meditál, MENNE a közönség felé rohan, de fájdalmasan visszarántja a lánc. Ez még kétszer megismétlődik.*

*Sötét, majd újra fény.*

*MARAD állva olvas, MENNE vigyázzban áll, és félrehajtott fejjel, törődötten, de hangosan, óbégatva énekel:*

MENNE „Nehéz a boldogságtól búcsút venni…!”

*Sötét, majd újra fény.*

*MARAD ülve, állát a kezével támasztva MENNE-t nézni, amint MENNE hisztérikusan röhög, hirtelen váltással elkezd motyogva egy képzelt egeret hajkurászni, képzelt kávét iszik egy képzelt bögréből, szétnéz, magára önti, felkiált, sírni kezd, majd haját tépve ordít.*

*Sötét, majd újra fény.*

*MARAD ülve olvas, MENNE nincs a színen, majd látjuk, ahogy MARAD mögött lassan felemelkedik, és belenéz a könyvbe a háta mögül. MARAD észreveszi, hogy MENNE nincs a helyén, szétnéz párszor, de MENNE mindig elhajol, mint egy óriáskígyó, rövid némajáték, majd hirtelen találkozik a tekintetük, és MARAD megijed. Ingerülten lapoz kettőt, majd kettétépi a könyvet, és az első felét odanyújtja MENNE-nek. MENNE meglepődik, de elfogadja, visszaül a helyére, és a könyvet vizsgálja, fogdossa, szagolgatja.*

MARAD Ezért a pokolra kerülök.

MENNE Elhamarkodtad, sajnálatos. Hagyhattad volna megtennem, legalább kijutok innen.

MARAD Nem olyan rossz itt.

MENNE *(Lassan ránéz, majd:)* „Nem olyan rossz itt.” „Nem… olyan… rossz… itt.”

*Csönd, majd MARAD ránéz.*

MENNE „Nem...” *(Csönd.)*

MARAD Ha…

MENNE *(Közbevág:)* „OLYAN...” *(Csönd.)*

MARAD Talán ha…

MENNE *(Közbevág:)* „ROSSZ...”

MARAD Egy percre…

MENNE *(Közbevág:)* „ITT.”

*Hosszú csönd.*

MENNE Bocsásson már meg, akart volna talán bizony Őkegyelme a szájával valamit mondani?!

MARAD Nem hiszem, hogy…

MENNE „Rossz-rossz-rossz, rossz-rossz-ROSSZ, rosszrosszrossz, roooossz-rossz-RRROSSZ!!!”

*Csönd.*

MENNE Hiába. Még mindig - rossz.

MARAD Befejezted?

MENNE Te fejezd be! *(Rövid csönd, majd felderülve:)* Tudod, mi volt ez?

MARAD Egy felnőtt válasz?

MENNE Egy anagramma!

MARAD Nahát, csak nem sikerült eltalálnom...

MENNE Végre történt valami kiszámíthatatlan!

MARAD Nem kenyerem a kiszámíthatatlanság. Biztonságpárti vagyok.

MENNE Hóó, hóóó! Óvatosan! A túlzott kontroll a köz rovására mehet.

MARAD Ebben a helyzetben a rendszeresség a kulcs a józanságunk megtartása érdekében. Testmozgás, önismeret javítása, elménk pallérozása. Micsoda lehetőség ez mindannyiunknak.

MENNE Elménk pallérozása! Hiszen még olvasni sem tudsz, csak úgy teszel! Az írást nézegeted újra és újra, és azt várod, hogy hirtelen összeálljon az értelme előtted?

MARAD *(Sértetten leteszi a könyvet)*: Én legalább törekszem. Lefoglalom magam.

MENNE Önbecsapsz!

MARAD Fejlődök! „Ami nem öl meg…” *(Csönd.)*

MENNE Igen? IGEN??!

MARAD Elfelejtettem, mi az, ami nem öl meg.

MENNE Tessék. Ennyit az elmédről. Arra emlékszel egyáltalán, mióta vagyunk itt bezárva?

MARAD Nem, ha tudni akarod.

MENNE És nem tartod ezt különösnek?

MARAD Ebben az extrém helyzetben előfordulhat emlékezetkihagyás, összefolynak a napok, nincs ebben semmi furcsa. De azt tudom, hogy egyszer kijutunk, csak ki kell várni.

MENNE Nem tudjuk, mióta vagyunk itt, nem tudjuk, meddig leszünk veszteg. Már nem is tudom, miért akarok kijutni. Csak azt tudom, hogy ki akarok.

MARAD Én lassan kezdek hozzászokni.

MENNE Nos, mind különbözőek vagyunk. Talán ez a szép a világban. *(MARAD ránéz. Csönd.)* Nos, nem feltétlenül mindenki ugyanúgy különböző. Ha egyszer kijutunk… én mindent újra felfedezek. Amerikával kezdem. És ÉN nem fogom összekeverni.

MARAD Miért olyan rossz itt neked?

MENNE Képzelj el egy póznát…

MARAD Te pernahajder!

MENNE … ami körül két gyerek futkos. Egyik kezük a póznán, és körbe-körbe futnak.

MARAD Mi okból?

MENNE Mindkettő utol akarja érni a másikát.

MARAD Mindenesetre szépen kigyomlálták az ismeretleneket az egyenletből.

MENNE Hol egyiknél, hol a másiknál az előny. A kezdet és a vég, folyamatos játékban egymással.

MARAD Azt tudják, hogy a kezük ugyanott van? Gyakorlatilag *ab ovo* elérnek egymásig, minek játszmázni is még hozzá?

MENNE Vannak, akik nem tudnak konfliktus nélkül élni.

MARAD Szívesen bemutatnék nekik valakit...

MENNE *(Ingerülten:)* ÉS MOST… képzelj el egy gyermeket a pózna körül, amint önmagát üldözi.

MARAD Ambíciózus.

MENNE Elkeseredett. Ez vagyok én, itt, ebben a vesztegzárban. Megfosztva kiindulóponttól, és végcéltól egyszerre. Amíg ezek megvoltak, ha megvoltak valaha egyáltalán, akármilyen viszonyban egymással, nem volt baj. Látszólag. De most… A hiányuk itt van, ebben biztos vagyok. A saját üres körvonalaimat próbálom kitölteni, a részek világosan megvannak, de nem tart a forma. A saját félresikerült önmagammal is össze vagyok itt zárva, nemcsak veled, ha tudni akarod.

MARAD Hm. Ez rám is igaz?

MENNE Ezt tőlem kérdezed?

MARAD Lehet, hogy egész kis kompánia van már itt. Tudtok bridzsezni?

MENNE Tud bárki is igazán?

MARAD Egyre kevesebben. Az emberek ma már nem kommunikálnak finoman utalgatva, vagy ha igen, hát nincs, aki megértse. *(Csönd.)* Felégett minden. *(Csönd.)* A régi összeköttetések oda. *(Csönd.)* Mögöttünk. *(Csönd.)*

MENNE Meg kártyánk sincs.

MARAD Játszhatnánk gondolatban, mint a sakkozók. Vagy a zeneszerzők!

MENNE Tehetség nélkül? Nem gondolom, hogy sikerülne.

MARAD Milyen negatív hozzáállás.

MENNE Rendben. Khm. „A magam és a mögöttem állók határozott véleményére alapozva teljes bizonyossággal állíthatjuk, hogy a kudarc garantált. Aki mást mond, hazudik, illetőleg rémhíreket terjeszt, amiért retorzió jár.”

MARAD Ez… valahogy sokkal jobban és megnyugtatóan hangzik.

MENNE Ugye? Színtiszta manipuláció. Sok múlik az előadásmódon.

MARAD Mégis… valami bűzlik körülötte.

MENNE Te érzel szagokat?

MARAD Képletesen értettem.

MENNE Úgy érted, illatosan.

MARAD Te érzel?

MENNE Fogalmam sincs, honnan tudhatnám. De kiderítem. Mit lehet itt megszagolni? *(Végignéz az ajtón, a láncokon, a falakon, majd megáll a tekintete MARAD-on.)*

MARAD *(Észreveszi.)* A tudatlanság áldás!

MENNE Nem érzem áldottnak magam.

MARAD Hát bölcsnek?

MENNE Nos, végül is, *nem* szagoltalak meg.

MARAD Nekem ennyi elég.

MENNE Nekem nem. Ki akarok menni.

MARAD Nem mehetsz. Nem is tudsz. Azt hittem, ez mostanra nyilvánvalóvá vált.

MENNE Emlékszel a póznára, s a gyermekre, aki magát üldözte?

MARAD Valami rémlik...

MENNE Most képzeld azt, hogy a gyermek átöleli a póznát a karjaival. Majd a jobb lábával is átkulcsolja, a jobb lábfejét a bal térdhajlatába teszi, és leül a földre.

MARAD Miért tenne ilyet bárki is?

MENNE Ebből a testhelyzetből képtelenség segítség nélkül felállni. Ha megteszed, és nincs, aki segítsen, véged. Előbb szörnyű zsibbadás lesz úrrá rajtad, majd elengeded a póznát a kimerültségtől, lassan hátradőlsz, és a természetellenes helyzet rendellenes légzésbe és életellenes fulladásba torkollik.

MARAD Badarság.

MENNE Tamáskodsz? Állj fel.

MARAD Ennyire nem lehetsz elkeseredett.

MENNE Ha igazam van, megszabadulsz tőlem, ha nincs, neked lesz igazad. Mindenképpen nyersz.

MARAD Kétlem, hogy ebből bármi kisülhet a megaláztatáson kívül, de rajta.

*MARAD feláll, vigyázzba, MENNE átöleli. MARAD továbbra is vigyázzban. Úgy maradnak. Csönd. MENNE szipogni kezd. Halkan sír. MARAD köhint, MENNE feleszmél, megtörli a szemét, megszívja az orrát, és folytatja. Jobb lábát körbefonja, beakasztja a bal térdhajlatába, és leül.*

MARAD És most?

MENNE Most megpróbálok felállni.

*Próbálkozik. Némajáték, sikertelen.*

MENNE Megmondtam.

MARAD Meg. Meg.

*Csönd.*

MARAD És most?

MENNE Most szörnyű zsibbadás lesz úrrá rajtam.

*Csönd. MENNE-n lassan a fájdalmas zsibbadás jelei mutatkoznak.*

MENNE Meglehetősen kényelmetlenül érzem magam.

MARAD Értem. És most?

MENNE Kezdek kimerülni.

*Csönd.*

MENNE Elengedlek.

*MENNE elengedi MARAD-ot, és lassan hátradől. Csönd.*

MARAD Nos?

MENNE Lélegezni még tudok. De már nem sokáig.

MARAD Talán te csinálod jól.

MENNE Mit...?

MARAD Egy percre elmerülsz ebben a sötét tengerben, aminek én csak taposom a tetejét.

MENNE *(Egyre nehezebben veszi a levegőt.)* Mintha… mozognának a… falak...

MARAD Jól jegyezd meg ezt, később hasznodra válhat.

MENNE Biztosan… mozognak…

MARAD Ellenkezhetünk a szorongással, agonizálhatunk kedvünkre, de te… te elfogadod. Én miért nem vagyok erre képes?

MENNE Nem… hallasz… valamit...

*Női sikoly hallatszik az ajtón túlról. MARAD ijedtében elesik, elfordítja MENNE-t, aki hirtelen nagyot szív a levegőből, és köhögve próbálja a lábait kiszabadítani.*

MARAD Ez mi volt?

MENNE *(Köhögve:)* Nem tudom... Kintről jött.

*Egy újabb sikolyra a láncok leesnek a falról, MARAD és MENNE a láncokra, majd egymásra néznek, MENNE az ajtóhoz ugrik, dörömbölni kezd, majd az öklével veri az ajtót. A kinti zaj egyre erősödik, a női kiáltozásba férfihangok és dübörgés is keveredik, kivehetetlenül.*

MENNE Ki kell mennünk! Segítenünk kell!

MARAD Maradj! Semmi értelme! A társadalom összeomlott, csak egymásra számíthatunk!

MENNE Önző vagy! A tetejébe még gyáva is! *(Kifelé:)* Várjon, csak egy pillanat! *(A vállával próbálja kitörni az ajtót.)*

MARAD *(Odalép és visszatartja.)* Nem hagyhatsz itt! Mindketten odaveszünk! Te odakint a tömegben, én idebent egyedül!

MENNE Tébolyult vagy, eressz!

MARAD Nem! Meg kell, hogy védjelek!!!

*MARAD elengedi MENNE-t, majd a láncát a nyakába veti, és azzal rángatja vissza. MENNE a lánchoz kap, levegőért kapkod. Mialatt MARAD visszaér vele a túloldalra, megfullad. MARAD elengedi, és állva nézi az élettelen testet, amivel a lánc összeköti. Eközben lassan kinyílik az ajtó, vörös fény ömlik be, és felerősödik a kivehetetlen zaj és kiáltozás. Egy szülőszoba hangjai. A KONFERANSZIÉ jelenik meg az ajtóban, meglátja MARAD-ot, odalép a földön fekvő testhez, felnyalábolja, megáll MARAD-dal szemben, és odaadja neki, majd mögé lép, és gyengéden elkezdi az ajtó felé tessékelni.*

MARAD *(Az ajtó felé lépkedve:)* Ami nem öl meg… Ami nem... öl meg, az… ami nem öl meg… *(Kimegy.)*

*A KONFERANSZIÉ becsukja mögötte az ajtót. Újra félhomály. Vége a kiáltozásnak. A KONFERANSZIÉ a füléhez emelt kézzel hallgatózik – csecsemősírás harsan.*

KONFERANSZIÉ *(A közönséghez fordul.)* Milyen illetlen vagyok, még be sem mutatkoztam. *(Lassan széttárja a karjait.)* Én vagyok az, akivel az újszülöttek először találkoznak ezen a világon, én terelem az állatokat és a félkegyelműeket napfogyatkozás idején. Én vagyok az, aki a fák hegyén jár, és undok bogáncs nadrágom szárán a remény. A szobákból koszos, rajzó utcákat csináltam, az utcákból néma, szürke szobákat, ahol mindenki folyvást egy lépéssel a nyugalom mögött lemaradva kóvályog, és oldalt sandít felebarátjára, nehogy amaz véletlen közelebb érjen. Senki nem ad kvártélyt, csak én – a félelem. Milyen szép is volt, amíg maguk emberek mind csak egy karnyújtásnyira voltak egymástól… Nem is tudtak róla. Bezzeg most. Mindenki egész volt. Most meg mindenki fél. *(Elmosolyodik.)* Mármost megbocsássanak, de jelenésem van a Jánosban. Valaki születni cammog. Köszönöm a figyelmet, a holnap reggeli viszontlátásra! *(Kezével int, lassan meghajol, és eltűnik.)*

*Sötét*

2020